**GEREFORMEERDE KERK WAPADRANT**

**VRYDAG 3 APRIL 2015 (GOEIE VRYDAG)**

**Teksgedeelte: Lukas 2: 25-35 (1983 Afrikaanse Vertaling)**

**Tema: ‘n Swaard deur haar siel**

1. **Inleiding**

Vandag, op Goeie Vrydag, dink ons terug aan die gebeure toe ons Here Jesus vir ons gekruisig is en opgestaan het uit die dood. Dit is wat ons elke Sondag so mooi bely in die 12 Artikels oor sy kruisdood en opstanding.

Tog is die gevaar dat ons soveel kere *hoor* van die kruisdood van Jesus Christus en soveel kere self *daaroor praat*, dat sy pyn en marteling daar op Golgota nie meer vir ons werklik is nie. En dat ons dan ook by Paasfees sommer maar - sonder enige werklike emosie - daaroor praat, sonder om regtig diep na te dink oor alles wat Hy moes deurmaak. Dan gaan die diep betekenis van Paasfees by ons verby.

Vandag kyk ons opnuut na die gebeure rondom Paasfees, maar ons doen dit deur die oë van Maria, Jesus se ma.

Ja, sy was daar op daardie verskriklike dag. Sy het alles gesien! Deur ons te probeer inleef in dit wat deur haar binneste moes gegaan het toe sy die marteling en kruisdood van haar *Wonderkind* moes aanskou, wil ons die lyding en kruisdood van ons Here Jesus vir ons elkeen weer werklik maak. Daar het inderdaad daardie dag ‘n swaard deur haar siel gegaan!

1. **Die kruisdood op Golgota: toppunt van sy lyding**

Ons Here Jesus se hele lewe op aarde was 'n geweldige lyding. Hy, waarlik God, moes ter wille van sondige mense dit alles aflê en kom mens word hier op aarde. Uit die heerlikheid van sy bestaan as Koning van majesteit en heiligheid het Hy gekom om deel te word van 'n wêreld wat stukkend en donker is weens die sonde. Hy is die Seun van God, maar Hy moes Homself verneder om die pesdamp van die sonde te kom inasem.

Maar om alles te kroon, is Hy aan die einde van sy lewe soos 'n misdadiger in hegtenis geneem, vals beskuldig, ter dood veroordeel en op een van die wreedste maniere denkbaar tereggestel: vasgekap aan 'n kruishout terwyl Hy hoog bo die grond hang vir almal om Hom te sien en uit te lag. In liefde het Hy gekom om te red. Uit haat is Hy verwerp en vermoor.

1. **Maria by Golgota**

Miskien was dit moeilik om haar raak te sien. Miskien het sy uitgestaan tussen die ander mense wat daar rondgestaan het. Die Bybel vertel ons dit nie. Al wat ons weet is: Maria was daar. Sy het bygestaan en moes magteloos toekyk hoe die soldate met haar Seun te kere gaan.

Johannes sê dit duidelik in sy evangelie:

**\*Voorleser: Johannes 19:25**

*By die kruis van Jesus het ook nog* ***sy moeder****, en sy moeder se suster en Maria, die vrou van Klopas, en Maria Magdalena gestaan.*

Kan jy jou indink wat alles deur Maria se moederhart moes gaan daar by Golgota? Is daar 'n moeder wat maar net sal kan staan en toekyk hoe hulle haar seun - haar Spesiale Seun - spot en martel? Is daar 'n moederhart wat nie sal stukkend skeur as hulle haar seun se hande met spykers vaskap en sy kan sien hoe sy liggaam krul van die pyn en die skok wanneer hulle die kruis regop tel en inplant nie?

Hoe graag sou sy nie wou hardloop en Hom weer teen haar vasdruk nie! Hoe graag sou sy Hom nie daar wou afhaal en sy wonde verbind en Hom troos soos toe Hy nog 'n klein seuntjie was nie!

Maar sy kon nie. Sy durf nie. Die soldate het wapens. Die bloeddorstigheid van die skare het nog nie bedaar nie.

Sy kon maar net magteloos staan en toekyk. Terwyl die skok en bloedverlies en blootstelling en versmoring stukkie-vir-stukkie die lewe uit hom pers. En terwyl die son al warmer begin skroei...

1. **Maria dink terug**

Miskien het Maria aanvanklik nie eintlik aan iets gedink nie - soos 'n mens se brein met jou maak om jou te beskerm teen die verskriklike pyn. Maar later moes sy tog begin wonder het oor dit wat met haar seun gebeur het.

Van kleins af was Hy heeltemal anders as die ander kinders. Wat die engel destyds gesê het is waar: daar is niemand soos Hy nie. Oral waar Hy gekom het, het Hy mense se aandag getrek. Wanneer Hy gepraat het, het almal geluister; want Hy het met gesag gepraat soos niemand ooit tevore nie. Wanneer Hy wondertekens gedoen het, was almal aangegryp en vol verwondering; want dit het hulle nog nooit tevore gesien nie.

Wat het dan nou gebeur? Hy het tog net goed gedoen? Hoekom moes Hy nou op so 'n verskriklike manier, in die fleur van sy lewe, doodgemaak word?

As sy destyds geweet het wat sy nou weet, sou haar antwoord dieselfde gewees het toe die engel met die boodskap gekom het dat sy die moeder van die Seun van God sou word?

**\*Voorleser: Lukas 1:38**

Maria sê toe: *"Ek is tot beskikking van die Here. Laat met my gebeur wat u gesê het."*

Sou sy nog so dapper gewees het en met soveel liefde en sorg en ook opgewondenheid as jong moeder haar eersteling versorg het - as sy geweet waarop dit alles afstuur?

**\*Voorleser:** **Lukas 2:7**

*Sy het haar Eerstelingseun in die wêreld gebring en Hom in doeke toegedraai en in 'n krip neergelê, omdat daar vir hulle geen plek in die herberg was nie.*

Waaraan sou sy gedink het toe die herders kom hulde bewys het en toe die jong Jesus gesê het dat Hy eerder in die huis van sy Vader moet wees as by sy pa en ma oppad terug Nasaret toe?

**\*Voorleser: Lukas 2:19**

*Maria het alles wat gesê is, onthou en telkens weer by haarself daaroor nagedink.*

En toe Hy haar goed laat verstaan het dat hulle wat in die geloof met Hom een is, nader aan Hom is as sy fisiese familielede?

**\*Voorleser: Lukas 8:21**

*Maar Jesus sê: "My moeder en my broers is dié wat na die woord van God luister en daarvolgens handel."*

Maar miskien was dit juis by die kruis op Golgota waar die onheilspellende woorde van die gryse Simeon daar by die tempel - toe Jesus nog maar 8 dae oud was - met 'n slag weer in haar gedagtes opgekom het:

**\*Voorleser: Lukas 2:35(b)**

*En wat jou betref, 'n swaard sal deur jou siel gaan.*

Daar aan die kruis het Jesus uiteraard nie baie gesê nie. Elke woord het net die asem nog meer hortend deur sy brandende longe laat skeur. 'n Mens kan jou dit ook indink dat iemand wat so aan 'n kruis hang, naderhand nie veel meer om hom kan sien nie. Maar toe hulle oë mekaar ontmoet, daar op die barre Golgota, in die verblindende middagson, sou dit vir 'n oomblik wees asof alles gaan stilstaan.

*Daar is sy.*

*Die een wat bereid wat om alles op te offer en aan Hom lewe te gee.*

*Die een wat Hom van sy eerste dag af met liefde en teerheid versorg en grootgemaak het.*

*Die een wat gesien het hoe Hy die eerste lewenslig as mens aanskou.*

*Die een wat nou - met 'n swaard deur haar siel - maar net magteloos kan toekyk hoe die lewe stadig en meedoënloos uit Hom uitgewurg word.*

Wanneer Jesus dan praat, is dit iets wat sy sekerlik nooit sou vergeet nie. Iets wat sy daarna nog lank in haar hart sou oordink. En wat haar lewe finaal en onherroeplik sou verander. Want selfs in sy donkerste uur van pyn en foltering, vergeet Hy haar nie. Hy is die Seun van God, maar Hy plaas Homself steeds nie in die middelpunt nie. Hy gee steeds om vir ander. Hy sorg vir haar. Sy eie moeder.

**\*Voorleser: Joh. 19:26-27**

*Toe Jesus sy moeder sien en die dissipel vir wie Hy baie lief was, wat by haar staan, sê Hy vir haar: "Daar is u seun."*

*Daarna sê Hy vir die dissipel: "Daar is jou moeder."*

*Van daardie oomblik af het die dissipel haar in sy huis geneem.*

Miskien was dit so dat sy vroeër dalk te belangrik wou wees. Miskien was dit deel van die rede hoekom Jesus haar en die ander kinders nie daardie dag spesiale behandeling wou gee nie. Hoekom Hy gesê het sy moeder en broers is "almal wat na die woord van God luister en daarvolgens handel."

Miskien was dit vir haar nodig om weer te besef dat dit gaan oor genade. En dat die Here ook van háár volle gehoorsaamheid en toewyding eis - al het Hy haar besonder begenadig.

Daar op Golgota, by die kruis, het Maria se lewe onherroeplik verander, net soos dié van die ander vroue en die dissipels. Die volle betekenis van dit alles sou eers later by haar insink. Maar een ding het sy vir seker geweet: sonder die krag van die Here sou sy dit nooit kon deurstaan nie. En Hy sou haar nie alleen los nie. Want Hy het haar nog steeds lief soos van die eerste dag af. Dit het Hy nou weer gewys.

As moeder van die Seun van God, was haar lewenspad allesbehalwe glansryk en benydenswaardig. Maar deur dit alles heen het Hy haar gedra en bewaar. Bo alles het Hy haar geloof gelouter en laat groei.

1. **Biddend saam met die ander dissipels**

Jesus het nie veel langer meer geleef nie. Die meeste van sy dissipels het gevlug. Sy aardse moeder kon Hom nie help nie. Ook sy hemelse Vader het Hom alleen gelos. Daar op Golgota het Hy gehang - tussen hemel en aarde - stoksiel alleen. So het Hy die angste van die hel, tot in die dood toe, ondergaan.

Teen ongeveer 3-uur daardie Vrydagmiddag het Jesus gesê: "Dit is volbring!"

Daarna het Hy sy kop vooroor laat sak en die laaste asem uitgeblaas...

Maar dit is nie waar hierdie verhaal eindig nie. Was dít die einde, dan was ons die ellendigste van alle mense - met 'n dooie verlosser wat 'n tragiese dood gesterf het! Maar ons weet (en so leer die Here ons in sy Woord): Hy het die Sondagoggend uit die dood opgestaan. Daar het van die vroue net die leë graf gekry. En die engel wat die blye nuus bring:

**\*Voorleser: Matteus 28:5-7**

*"Julle moet nie bang wees nie. Ek weet julle soek Jesus wat gekruisig is. Hy is nie hier nie, want Hy is uit die dood opgewek, soos Hy gesê het. Kom nader en kyk: daar is die plek waar Hy gelê het."*

As die moeder van Jesus moes Maria deur soveel gaan. Nooit voor haar en nooit na haar sou enige moeder dit moes deurmaak wat sy moes nie. Maar die swaard deur haar siel het haar nie gebreek nie. Die Here was haar end-uit genadig. Hy het haar laat behoue bly - ook in die geloof.

In Handelinge 1:14 lees ons dat sy saam met die ander dissipels in die bo-vertrek byeengekom het om te volhard in die gebed. Net soos die ander het sy nou meer as ooit tevore geglo dat haar Eerstelingseun werklik die Seun van God is. Dat sy verskriklike lyding en kruisdood nodig was om die mag van die sonde te breek. Dat Hy nou by die Vader is en besig is om vir al sy moeders en broers 'n woonplek in die Vaderhuis gereed te maak.

Vir Maria was die kringloop nou voltooi. Sy was nou werklik in die volle sin van die woord die moeder van Jesus.

1. **Slot**

Wanneer jy in hierdie tyd dink aan Paasfees, Goeie Vrydag, Opstandingsondag, Jesus se kruisdood, moenie dat dit vir jou iets alledaags en gewoon bly nie. Dink aan die gestalte van sy moeder daar by die kruis. Dink aan alles wat deur haar gemoed gegaan het...

Maar dink nou ‘n bietjie verder: as ons vir ‘n oomblik in menslike terme oor God mag praat - kan jy jou indink wat in daardie oomblike deur ons hemelse Vader, Jesus se Vader, se hart moes gegaan het? Watter “swaard” het nie “deur sy siel gegaan” nie!

Sy Lieflingseun – heilige God, net soos Hyself - wat die verskriklikste marteling en lyding ondergaan onder mensehande. Sy Lieflingseun wat Hy moes alleen los – sodat sy oordeel en straf op die sonde van die mens op Hom kan afkom. Sodat die wêreld gered kan word – en nuut kan word.

Kan jy jou indink watter atmosfeer daar in daardie 3 ure van duisternis om die troon van God was? En hoe daar sekerlik ‘n gespanne verwagting was – tot die Sondagoggend toe?

Mag dit ons vandag van vooraf weer aangryp dat ons nie langer sommer maar net oppervlakkig en neutraal daarna sal verwys of daaroor sal dink nie, maar werklik weer van vooraf kan besef hoe verskriklik die lyding was waardeur ons Here Jesus gegaan het - ter wille van jou en my en die hele skepping.

Laat dit jou van vooraf diep in jou binneste roer en laat hierdie wete jou hele lewe onherroeplik verander!

Amen.